Vastavalittu eduskunnan puhemiehistö, ensimmäinen varapuhemies Mauri Pekkarinen (vas.), eduskunnan puhemies Paula Risikko ja toinen varapuhemies Tuula Haatainen poseeraavat eduskunnan istuntosalissa puhemiesvaalien jälkeen Helsingissä maanantaina 5. helmikuuta.

Vastavalittu eduskunnan puhemiehistö, ensimmäinen varapuhemies Mauri Pekkarinen (vas.), eduskunnan puhemies Paula Risikko ja toinen varapuhemies Tuula Haatainen poseeraavat eduskunnan istuntosalissa puhemiesvaalien jälkeen Helsingissä maanantaina 5. helmikuuta. Roni Rekomaa / Lehtikuva

Risikko kuvaa itseään jämäkäksi ihmiseksi. – Nyt eduskunta sai emännän, hän sanoo.

Eduskunnan uudeksi puhemieheksi valittu Paula Risikko (kok.) sanoo, etteivät kansanedustajien sopeutumiseläkkeet nykymuotoisena ole tästä päivästä.

Risikon mukaan asiaan tehdään muutoksia.

– Mutta mitä muutoksia, siitä haluan keskustella eduskuntaryhmien puheenjohtajien ja puhemiesneuvoston kanssa, koska en ole nähnyt vielä selvityksiä, joita on tähän mennessä tehty.

Hän kommentoi asiaa puhemiesten tiedotustilaisuudessa eduskunnassa maanantaina iltapäivällä.

Risikon mielestä sopeutumiseläkkeiden nykymuoto ei sovi nykyiseen yhteiskunnalliseen tilanteeseen.

Sopeutumiseläkkeen poistamisesta on tehty myös kansalaisaloite (siirryt toiseen palveluun), jolla on jo yli 70 000 allekirjoittaa.

Puhemies ei halua pikkujouluja täysistuntojen aikana

Aikaisempi eduskunnan puhemies Maria Lohela (sin.) päätti ryhtyä selvittämään eduskuntatalon kaikkien pikkujoulujen lopettamista sen jälkeen, kun niissä ilmeni ongelmia viime joulukuussa.

Tiedotustilaisuudessa Risikolta kysyttiin, aikooko hän edetä asiassa.

Risikko haluaa keskustella käytännöistä eduskuntaryhmien puheenjohtajien kanssa. Hän ei halua kieltää pikkujouluja, mutta käytäntöjen hän uskoo muuttuvan.

– Ennen joulua tästä talosta, joka on arvokas ja jonka pitää olla edelleenkin luottamusta herättävä, kuului sellaista viestiä, mikä ei ole tälle talolle hyväksi. Näin ei voi käydä enää koskaan, Risikko sanoo.

– Sen ainakin olen jo päättänyt, että täysistunnon aikana ei pikkujouluja pidetä, hän linjaa.

"Ei tätä joka likalle tarjoilla"

Risikko sanoo Ylen haastattelussa ottavansa puhemiehen tehtävän vastaan "nöyrällä ja kiitollisella mielellä".

– Onhan tämä upea tehtävä eikä tätä nyt joka likalle tarjoilla.

Risikolta on kysytty, miten hän malttaa luopua sisäministerin tehtävästä. Risikko perustelee omaa ratkaisuaan sillä, että hänen mielestään sisäministerin tontilla oli saatu jo paljon aikaiseksi.

Risikon mukaan jokainen puhemies on jättänyt oman jälkensä eduskuntaan. Itseään hän kuvaa jämäkäksi ihmiseksi.

– Nyt eduskunta sai emännän, hän kuvailee.

Risikko sanoo puolustavansa puhemiehenä parlamentarismia ja demokratiaa ja nostavansa esiin turvallisuuden ja syrjäytymisen teemoja.

– Meillä on monesti Suomessa sellainen desibelidemokratia. Eli että se saa, joka eniten huutaa. Meidän pitää muistaa, että on myös niitä, jotka eivät jaksa huutaa.

Pekkarinen ja Haatainen varapuhemiehiksi

Ensimmäisenä varapuhemiehenä jatkaa Mauri Pekkarinen (kesk.) ja toiseksi varapuhemieheksi valittiin Tuula Haatainen (sd.).

Puhemiehen paikalta väistyvä Maria Lohela siirtyy sinisen tulevaisuuden rivikansanedustajaksi.

Risikon valinta käynnisti ministerispekulaatiot, sillä kokoomuksen on valittava ainakin uusi sisäministeri.

Lue myös:

Kokoomuksessa alkoi ministeripeli – kierrätyksessä vahvoilla Virolainen ja Sarkomaa

Eduskunta valitsi uudeksi puhemieheksi sote-konkari Paula Risikon – myös protestiääniä jätettiin